b'\n_START_ARTICLE_\nMobiilipeli\n_START_PARAGRAPH_\nMobiilipeli on digitaalinen peli, jota pelataan matkapuhelimella, \xc3\xa4lypuhelimella tai tablet-laitteella. Mobiilipelej\xc3\xa4 on julkaistu my\xc3\xb6s k\xc3\xa4mmentietokoneille (PDA) sek\xc3\xa4 \xc3\xa4lykelloille. Mobiilipeleihin eiv\xc3\xa4t sis\xc3\xa4lly k\xc3\xa4sikonsoleilla kuten Nintendo DS:ll\xc3\xa4 tai PlayStation Portablella pelattavat pelit._NEWLINE_Nyky\xc3\xa4\xc3\xa4n mobiilipelit ladataan suosituimpien \xc3\xa4lypuhelinvalmistajien Android- ja iOS-k\xc3\xa4ytt\xc3\xb6j\xc3\xa4rjestelmien sovelluskaupasta. Alustoilla on tyypilliset ensisijaiset kauppapaikkansa, jotka ovat Android-alustalla Google Play ja Applen iOS-alustalla App Store. Suuri osa mobiilipeleist\xc3\xa4 on ladattavissa ilmaiseksi. Vuoden 2014 tutkimuksen mukaan jopa 66 prosenttia Android- ja iOS-ilmaispelien lataajista lopetti pelin pelaamisen vuorokauden sis\xc3\xa4ll\xc3\xa4 pelin lataamisesta.  _NEWLINE_Suosittuja mobiilipelisarjoja ovat muun muassa suomalaisen Rovio Entertainmentin Angry Birds sek\xc3\xa4 suomalaisen Supercellin Clash of Clans ja Clash Royale._NEWLINE_Mobiilipelaamisesta on tulossa yh\xc3\xa4 suositumpi tapa rahapelaamiselle. Uhkapelaaminen mobiililaitteilla on nopeasti kasvava osa mobiilipelaamisen markkinoilla, ja arvioitu keskim\xc3\xa4\xc3\xa4r\xc3\xa4inen vuotuinen kasvu (CAGR) on 7 prosenttia vuosina 2017 \xe2\x80\x93 2023. Mobiilipelien suosio on saanut online-kasinot ja vedonv\xc3\xa4litt\xc3\xa4j\xc3\xa4t yh\xc3\xa4 kiinnostuneemmiksi kehitt\xc3\xa4m\xc3\xa4\xc3\xa4n mobiilisovelluksia. \xc2\xa0\n_START_SECTION_\nHistoria\n_START_PARAGRAPH_\nMatkapuhelinten kehitys teki mahdolliseksi suorittaa laitteessa muutakin kuin itse puhelintoimintoon liittyvi\xc3\xa4 ohjelmia. Matopeli oli aikanaan suosittu peli, joka oli mukana Nokia 6110 puhelimessa ja joka innoitti eri matkapuhelinvalmistajia liitt\xc3\xa4m\xc3\xa4\xc3\xa4n laitteeseensa erilaisia peliohjelmia. My\xc3\xb6hemmin J2ME-pelit yleistyiv\xc3\xa4t ja suomalaiset mobiilipelien kehitt\xc3\xa4j\xc3\xa4t kuten Universomo ja Mr. Goodliving perustettiin._NEWLINE_Ennen mobiilipelit kehitettiin k\xc3\xa4ytt\xc3\xa4m\xc3\xa4ll\xc3\xa4 teknologioita kuten Macromedia Flash Lite, Docomo Doja, Sun J2ME, Qualcomm BREW tai Infusio Exen. N\xc3\xa4iden lis\xc3\xa4ksi oli k\xc3\xa4yt\xc3\xb6ss\xc3\xa4 my\xc3\xb6s muita v\xc3\xa4hemm\xc3\xa4n yleisi\xc3\xa4 alustoja._NEWLINE_Ennen \xc3\xa4lypuhelimille suunnattuja kauppapaikkoja pelej\xc3\xa4 voitiin ladata operaattorin verkosta. Nykyisin puhelimien internet-yhteys mahdollistaa my\xc3\xb6s muiden kauppapaikkojen k\xc3\xa4yt\xc3\xb6n kuin mit\xc3\xa4 alustan oletuksena on k\xc3\xa4yt\xc3\xb6ss\xc3\xa4._NEWLINE_Yhteisen\xc3\xa4 tekij\xc3\xa4n\xc3\xa4 mobiilipeleill\xc3\xa4 on ett\xc3\xa4 ne eiv\xc3\xa4t tarvitse ulkoista laitetta vaan ovat "mobiileja" (mukana kulkevia). Pelit voivat k\xc3\xa4ytt\xc3\xa4\xc3\xa4 GPS-paikannusta tai lis\xc3\xa4tty\xc3\xa4 todellisuutta laitteen kameran avulla (Pok\xc3\xa9mon Go). Pelit voivat my\xc3\xb6s k\xc3\xa4ytt\xc3\xa4\xc3\xa4 Wi-Fi-verkkoa tai muita \xc3\xa4lypuhelimen ominaisuuksia._NEWLINE_Uusina alustoina \xc3\xa4lykelloille kehitt\xc3\xa4\xc3\xa4 pelej\xc3\xa4 esimerkiksi suomalainen Everywear Games.'